Ditsem Nuus - Displaying items by tag: stilword
Die Christelike lewe begin by die getuienis oor Jesus as die Verlosser. Ons leef die Christelike lewe deur te getuig van sy lewende teenwoordigheid by ons deur sy opstanding en deur te vertel van die impak daarvan op alle fasette van ons lewe.
Getuienis is hoe ons Jesus se Groot Opdrag (Matt 28:20) uitvoer. Dit is hoe ons die hele wêreld bereik (Hand 1:8). Dit sluit in dat ons die werklikheid van Jesus se opstanding en teenwoordigheid sal verkondig; dat ons grense na mense wat anders as ons glo, sal oorsteek om ons geloof met hulle te deel – altyd met 'n diep respek vir hulle verstaansraamwerke; dat ons reis saam met Christus dikwels die aanknopingspunt vir ons getuienis sal wees, en dat ons gasvry sal wees in ons lewe saam met ander mense.
Hier is 'n paar uitdagings vir praktiese geloofslewe:
Skryf op 'n bladsy neer wat jou vandag getref het in jou stiltetyd. Kies iemand wat 'n oortuigde gelowige is en gaan deel dit met hom of haar.
Skryf op 'n bladsy neer wat jou ervaring van Jesus Christus die afgelope jaar was. Deel dit met 'n goeie vriend of vriendin of met iemand wat saam met jou in die gemeente is.
Trek op 'n bladsy vir jou 'n lewenslyn en merk die hoogtepunte en laagtepunte van jou reis met die Here daarop. Deel dit met iemand wat jy vertrou.
Begin bid vir iemand wat nog nie die blydskap van 'n verhouding met Jesus ontdek het nie. Dink aan iemand by jou werk, in die gemeenskap of selfs in jou vriendekring.
Daarom, as iemand in Christus is, is hy 'n nuwe skepsel; die ou dinge het verby gegaan, kyk, dit het alles nuut geword. ( 2 Kor. 5:17)